Մարիո Վերդոնե

Մարիո Օրեստի Վերդոնե (, ), իտալացի գրող, կինոքննադատ, արվեստաբան, հայագետ-թարգմանիչ։ Հռոմի համալսարանին կից թատերական, երաժշտական և կապի ինստիտուտի դասախոս ու տնօրեն։

Ստեղծել է իտալական կյանքը պատկերող վավերագրական բնույթի մի շարք կինոակնարկներ («Սիցիլիական պատկերներ», «Եվրոպական Մաձձինին», « 15 դարի Մոնտի Բուչչանոյի մարգարիտը» են), գրել գեղարվեստական գործեր («Մարդու քաղաքը, բանաստեղծությունների ժողովածու, 1941, «Սաչի մարդը», պատմվածք, 1948 են)։ Վերդոնի ուսումնասիրությունները («Ֆուտուրիստական կինոն և գրականությունը», 1967, «Ֆուտուրիստական ժամանակաշրջանի թատրոնը», 1969, «Ինչ է ֆուտուրիզմը», 1970 են) նվիրված են ֆուտուրիստական և ավանգարդիստական ստեղծագործությունների քննադատությանը։ Վերդոնե «Ավանգարդիստական պոեզիա ու կինոսցենարներ» (1975) աշխատության մեջ անդրադարձել է Եղիշե Չարենցի «Սնոուդեն ամուսիններ կամ ինքն իրեն կոմունիզմ» բալլադին։ Գրել է նաև «Կինոյի ավանգարդիստական պատմություն» (1977), «Իտալիայի ֆուտուրիստները» (1978), «Ֆիլմի կուլտուրան» (1979), «Ժամանակակից թատրոնը» (հ․ 1-2, 1981-82), «20 դարի թատրոնը» (1981) և այլ աշխատություններ։ «Հայկական տաղերը իրենց իսկ գույնով» (1970, Եղիշե Չարենցի ստեղծագործությունների գնահատությունը), «Գրիգոր Նարեկացի» (1982) և այլ հոդվածներ նվիրված են հայ գրականությանն ու մշակույթին։ 1968 թվականին Միլանում Վերոնեի թարգմանությամբ և առաջաբանով լույս է տեսել Չարենցի բանաստեղծությունների ժողովածուն։ 1977 թվականին Վերդոնեն այցելել է Սովետական Հայաստան։

Ծանոթագրություններ 

Իտալացի գրողներ
Իտալացի թարգմանիչներ
Իտալացի հայագետներ
Իտալացի արվեստաբաններ
Իտալացի դերասաններ
Իտալացի կինոռեժիսորներ